Diari Oficial de la Generalitat Valenciana


Sumari del DOGV 9871, del 14-06-2024 (2024/5334)

RESOLUCIÓ de 3 d'abril de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar fotovoltaica Godelleta 2,50 MWp i infraestructura d'evacuació, del terme municipal de Godelleta. Expedient: (2970763) 212/2022/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9871

Data del DOGV
:   14-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5334


Data del document
:   03-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * energia solar
    * impacte ambiental

RESOLUCIÓ de 3 d'abril de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta solar fotovoltaica Godelleta 2,50 MWp i infraestructura d'evacuació, del terme municipal de Godelleta. Expedient: (2970763) 212/2022/AIA. [2024/5334]  
  
«Declaració d'impacte ambiental  
Expedient: (2970763) 212/2022/AIA.  
Títol: Planta solar fotovoltaica Godelleta 2,50 MWp i infraestructura d'evacuació.  
Promotor: Renovalia Almenara, SLU.  
Òrgan substantiu: Servei Territorial d'Indústria, Energia i Mines de València.  
Ref. òrgan substantiu: ATREGI/2020/132.  
Localització: terme municipal de Godelleta (València).  
  
Abast i descripció del projecte   
La present avaluació ambiental es realitza sobre la documentació que consta en l'expedient per al projecte i es pronuncia sobre els impactes associats a aquest, analitzats pel promotor, així com els efectes sobre els factors ambientals derivats de la vulnerabilitat del projecte. Així mateix, s'inclou en l'avaluació el procés de participació pública i consultes i la documentació incorporada a l'expedient amb posterioritat.  
  
Aquesta avaluació no inclou els aspectes de seguretat de les instal·lacions i dispositius elèctrics, de seguretat i salut en el treball, de seguretat aèria, carreteres o altres que posseïxen normativa reguladora i instruments específics i estan fora de l'abast de l'avaluació ambiental.  
  
La mercantil Renovalia Almenara, SLU, promou el projecte de central fotovoltaica Godelleta 2 i infraestructura d'evacuació, en el terme municipal de Godelleta, situada en diverses parcel·les dels polígons 4, 9, 12 i 15 d'aquest terme municipal.  
Les principals característiques del projecte són:  
- Potència de la central fotovoltaica: 49,995 MWp  
- Característiques de la instal·lació de producció:  
1. Tecnologia dels panells solars: mòduls fotovoltaics monocristal·lins i bifacials.  
2. Sistema elèctric interior de la planta: l'inversor convertix la tensió a 0,66 kV, i mitjançant línies subterrànies de distribució, arribaran a un total 12 centres de transformació 30/0,66 kV, que rebran l'energia de la planta i la connectaran amb les línies subterrànies d'evacuació (LSMT 30kV).  
3. Àrea de la superfície ocupada (segons es determina en l'annex II del DL 14/2020): 62,28 ha.  
Àrea total de la superfície ocupada per les parcel·les: 83,51 ha.  
- Característiques de la línia elèctrica d'evacuació:  
c.1) Discorre en: subterrani (26.355 m en total)  
Es projecten 5 línies d'evacuació LSMT fins al punt de connexió amb la xarxa:  
LSMT 1: RHZ1 OL 18/30kV 3 x 240 mm² Al+H25 - L: 738 m.  
LSMT 2: RHZ1 OL 18/30kV 3 x 240 mm² Al+H25 - L: 4.043 m.  
LSMT 3: RHZ1 OL 18/30kV 3 x 240 mm² Al+H25 - L: 7.629 m.  
LSMT 4: RHZ1 OL 18/30kV 3 x 400 mm² Al+H25 - L: 6.557 m.  
RHZ1 OL 18/30kV 3x240mm² Al+H25 - L: 300 m.  
LSMT 5: RHZ1 OL 18/30kV 3x240mm² Al+H25 - L: 7.088 m.  
  
Les línies subterrànies de mitjana tensió de la planta FV Godelleta 2 partiran des dels centres de transformació de la planta FV fins a la nova subestació CHIVA 400/132/30kV 500 MVA, la qual es construirà en les parcel·les 40, 44, 45 i 42, polígon 4, del terme municipal de Godelleta, i serà objecte d'un altre projecte, que és de titularitat de la societat Renovalia l'Alcora, SLU. Les línies subterrànies de mitjana tensió s'instal·laran directament enterrades en tot el traçat excepte en els encreuaments, que s'instal·laran mitjançant canalització entubada amb tubs formigonats.  
Els elements de la PSF se situaran sobre diverses parcel·les situades al nord-est del municipi de Godelleta (València), que són accessibles des de la carretera CV-424 en el punt quilomètric 8. Des del Camí Periquet hi ha diversos accessos a la planta solar avaluada en la zona sud. En la zona nord, l'accés es farà des del Camí de la Canyada Llarga, partint des del quilòmetre 69 de la carretera CV-50.  
Es preveu durant la fase constructiva un condicionament previ del terreny, execució de vials interiors de llast, instal·lació de tanca perimetral, clavat de les estructures fixes i els seguidors solars, obertura de rases per al cablejat, muntatge i connexió de mòduls, i execució d'edificis i elements auxiliars (garites de vigilància, edifici de control amb magatzem, centres de transformació).  
Atesa l'orografia plana de les parcel·les, no es faran moviments de terra d'importància, excepte els necessaris per a la fonamentació d'edificis, centres de transformació, i realitzar els caixers per a la implantació de vials i conformació de cunetes d'evacuació d'aigües pluvials.  
  
S'hi instal·laran serveis higiènics les aigües residuals dels quals s'emmagatzemaran, i posteriorment seran buidades i gestionades per gestor autoritzat. Els sòls i altres materials naturals excavats seran apilats per al seu posterior ús en l'obra: revegetacions, etc.  
El sistema de proveïment d'aigua potable serà mitjançant camions cisterna que ompliran un estany o depòsit habilitat per a aquest fi, que seran instal·lats en les proximitats dels edificis que requerisquen subministrament d'aigua sanitària (WC, dutxes, etc.).  
Finalitzada la vida útil de la planta fotovoltaica, es procedirà al desmantellament i restauració del terreny a les condicions preexistents evitant en la mesura que siga possible el moviment de terres i retirant qualsevol estructura, fonamentació o un altre element permanent.  
Tramitació administrativa  
Amb data 13 de febrer de 2022, el Servei Territorial d'Indústria, Energia i Mines de València (òrgan substantiu) va sol·licitar a aquest òrgan ambiental la declaració d'impacte ambiental del projecte esmentat, i en la mateixa sol·licitud s'indica la ubicació de la carpeta compartida on consta la documentació següent:  
- Sol·licitud d'inici del promotor.  
- Sol·licitud d'avaluació d'impacte ambiental de l'òrgan substantiu.  
  
- Projecte tècnic.  
- Estudi d'impacte ambiental (EIA).  
- Informació pública. BOP núm. 109 de 8 de juny de 2022 i DOGV núm. 9353 de 2 de juny de 2022.  
- Documentació complementària (informes demanats de les administracions públiques, al·legacions, etc.).  
Entre els informes sol·licitats per l'òrgan substantiu i remesos des d'eixe òrgan a aquest òrgan ambiental, entre altres, consten els següents:  
  
  
- Informe emés pels serveis tècnics de l'Ajuntament de Godelleta, amb data d'emissió de 8 de juny de 2022, en la qual s'adopta acord la part resolutiva del qual és la següent:  
«(…) Acord del Ple de l'Ajuntament de Godelleta de suspensió de l'atorgament i de l'admissió a tràmit de les llicències urbanístiques a l'efecte d'establir instal·lacions de producció d'energia elèctrica fotovoltaica o eòlica amb la finalitat de facilitar l'estudi per a reforma de l'ordenació urbanística d'aquests usos en sòl no urbanitzable.  
(…) És per això que, atesa la naturalesa de les obres preteses, les quals estan directament vinculades amb la implantació d'una planta generadora fotovoltaica, entenem que aquests quedarien enquadrades en el grup de les no admeses a tràmit, que venen recollides en l'acord de suspensió de l'atorgament de llicències referenciat».  
  
  
- Informe de la Diputació de València, Àrea d'Infraestructures, amb data de firma 9 de juny de 2022, conclou desfavorablement i textualment de la manera següent:  
«(…) Vist l'anterior s'informa desfavorablement la instal·lació pel fet que les obres de tancament envaïxen la zona de protecció de les carreteres CV-416 i CV-424, es preveu l'execució de línies de mitjana tensió situades dins de la zona de domini públic de les carreteres i de la de protecció de les carreteres i es preveu la utilització de camins d'accés no adequats per a suportar trànsit pesant.  
Tal qualificació podrà ser revisada en el cas que:  
- Es desplacen els tancaments al límit exterior de la zona de protecció, com a mínim.  
- S'executen les línies d'evacuació d'energia elèctrica fora de la zona de protecció de les carreteres CV-416 i CV-4224 a excepció dels encreuaments necessaris, que hauran de reduir-se al mínim imprescindible.  
- Es presente un projecte d'adequació dels accessos a utilitzar de manera que aquests es definisquen per al seu ús simultani per un vehicle pesant i un vehicle tipus turisme circulant en direcció contrària sense que es produïsca la invasió del carril contrari de circulació, o semicalçada si és el cas, ni en la carretera ni en els camins d'accés i es garantisca l'existència de visibilitat d'encreuament i parada en els accessos».  
  
  
- Informe de la Direcció General d'Obres Públiques, Transports i Mobilitat Sostenible, Servei de Planificació, amb data de firma 20 de juny de 2022, conclou desfavorablement i textualment de la manera següent:  
«Conclusió  
En funció del que s'ha exposat, aquest Servei de Planificació, referent a infraestructures públiques de transport de competència autonòmica, emet informe desfavorable sobre el procediment d'autorització administrativa prèvia, autorització de construcció i autorització d'implantació pel procediment integrat d'autorització de la central fotovoltaica Godelleta 2, i les seues infraestructures d'evacuació. S'haurà d'aportar la següent documentació d'esmena:  
- Modificació del projecte tècnic i la seua respectiva separata d'afecció a carreteres de titularitat autonòmica de la planta solar fotovoltaica i la infraestructura d'evacuació. El contingut del projecte ha de fer referència als condicionants tècnics sectorials indicats en la Llei 6/1991, 27 de març, de carreteres de la Comunitat Valenciana. Igualment, s'haurà de modificar els plans inclosos en el projecte per a tal fi, com s'ha indicat en aquest informe.  
- Itinerari d'accés a les portes d'accés al clos de les illes de la PSFV. S'haurà d'aportar documentació gràfica de l'itinerari d'accés. S'haurà de tindre en compte que qualsevol actuació que puga afectar les carreteres de titularitat autonòmica ha de complir l'Ordre FOM/273/2016, de 19 de febrer, per la qual s'aprova la Norma 3.1-IC Traçat. Aquesta instrucció, en l'apartat 9.1 Generalitats del capítol 9. «Connexions i accessos a les carreteres» diu: «També serà exigible l'aplicació d'aquesta norma a aquelles connexions i aquells accessos que siguen objecte de reordenació o experimenten un canvi d'ús.»  
L'itinerari d'accés haurà de realitzar-se tenint en compte el compliment de la Norma 3.1-IC. Compliment de la visibilitat mínima en els accessos i de l'envoltant de gir per a un vehicle patró en les diferents fases de l'activitat, entre altres. Si l'itinerari d'accés als recintes de la PSFV es realitza des de carreteres de titularitat autonòmica, s'haurà d'aportar una estimació del trànsit generat en les diferents fases de l'activitat (execució i explotació). Per a evitar l'afecció a la seguretat de la circulació i garantir l'adequada explotació de les carreteres en l'àrea d'implantació, les instal·lacions solars haurien d'estar projectades tenint en compte l'orientació correcta dels panells de captació solar respecte de la carretera, per a no provocar enlluernaments als usuaris de la via. En cas de ser necessari, es disposaran els elements adequats que impedisquen aquests enlluernaments. Així ho arreplega el projecte de reial decret pel qual s'aprova el Reglament general de carreteres, el tràmit d'audiència i informació pública del qual va finalitzar recentment el 26 de novembre de 2021.  
  
S'ha de sol·licitar informe a les següents administracions públiques:  
- Diputació d'Alacant respecte de les possibles afeccions sobre les carreteres CV-416 i CV-424 de la seua titularitat.  
- Ajuntament de Godelleta respecte dels camins municipals inclosos en l'itinerari d'accés a l'activitat».  
  
- L'informe de la Direcció General de Medi Natural, remés des de l'òrgan substantiu a aquest òrgan ambiental, amb data de firma 11 de juliol de 2022, conclou desfavorablement i textualment de la manera següent:  
«(…) La infraestructura del present projecte de planta fotovoltaica afecta el PORN d'un espai natural protegit dels que figuren en la Llei 11/1994, de 27 de desembre, d'espais naturals protegits de la Comunitat Valenciana, no afecta cap espai arreplegat en les directives europees d'hàbitat (Directiva 92/43/CEE) i aus (Directiva 2009/147/CE), coneguts com a Xarxa Natura 2000.  
La planta solar que es projecta es troba en l'àmbit territorial del Pla d'ordenació dels recursos naturals de la Conca Hidrogràfica de l'Albufera, aprovat pel Decret 96/1995, del Consell, de 16 de maig. En la data de redacció del present informe és aplicable l'Ordre 11/2020, de 16 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de revisió i aprovació del PORN de la Conca Hidrogràfica de l'Albufera. Aquesta ordre, en l'article 2, establix el règim de protecció que imposa l'article 28 de la Llei 11/4187 QEB, del règim de protecció preventiva que tindrà vigència màxima de tres anys.  
  
En aquest sentit, segons l'article 28.1 de la Llei d'espais protegits, «(…) la iniciació del procediment per a l'elaboració d'alguns dels instruments d'ordenació d'espais naturals determinarà l'aplicació de: a) la prohibició de realitzar actes que suposen una transformació sensible de la realitat física i biològica o impossibiliten la consecució dels objectius de la declaració d'espai natural protegit.», a més, segons l'article 28.5 d'aquesta mateixa llei, «La iniciació d'un expedient d'aprovació d'un PORN determinarà automàticament l'exigència d'informe favorable de la Conselleria de Medi Ambient per a l'atorgament de qualsevol autorització, llicència o concessió que habilite per a realitzar actes de transformació de la realitat física o biològica en l'àmbit del pla. Reglamentàriament podran establir-se els casos en què aquest informe haja de substituir-se per una avaluació de l'impacte ambiental».  
  
Per tant, es conclou que per motius de la vigència de les mesures preventives per a l'elaboració del Pla d'Ordenació dels Recursos Naturals de la Conca Hidrogràfica de l'Albufera, s'informa desfavorablement la sol·licitud d'autorització administrativa prèvia, autorització de construcció i autorització d'implantació pel procediment integrat, establit en el Decret llei 14/2020, de 7 d'agost, la planta solar fotovoltaica Godelleta 2 i la seua infraestructura d'evacuació. A més, es demana que s'entenga també aquest informe com a al·legació segons el que establix l'article 23.2 del Decret llei 14/2020, de 7 d'agost, a la sol·licitud de declaració d'utilitat pública de la planta solar fotovoltaica de Godelleta 2 i la seua infraestructura d'evacuació».  
  
- L'informe del Servei de Gestió Territorial, remés des de l'òrgan substantiu a aquest òrgan ambiental, amb data de firma 20 de setembre de 2022, conclou indicant que la instal·lació de la planta solar i la seua infraestructura d'evacuació es consideren compatibles, tenint en compte les consideracions finals esmentades en el mateix informe, atenent les determinacions normatives d'aplicació i les cartografies oficials d'ordenació del territori.  
- L'informe del Servei d'Infraestructura Verda i Paisatge, remés des de l'òrgan substantiu a aquest òrgan ambiental, amb data de firma 30 de setembre de 2022, conclou indicant que l'emissió d'informe favorable en matèria d'infraestructura verda i paisatge que viabilitze l'actuació pretesa des del punt de vista de la seua afecció al paisatge requerirà el compliment d'una sèrie de condicions a complir, exposades en el mateix informe.  
- Informe de la Confederació Hidrogràfica del Xúquer (CHX), amb data de firma 27 d'octubre de 2022, en el qual s'indiquen una sèrie de condicionants perquè l'activitat siga viable respecte de les seues competències en la zona de policia de llit públic, que no pressuposa autorització administrativa per a realitzar les obres.  
- Nou informe del Servei de Gestió Territorial, amb data de firma 25 de novembre de 2022, el qual conclou reiterant la consideració de compatibilitat de la planta solar d'acord amb les consideracions i conclusions emeses en l'informe emés amb data 20.09.22, pel mateix organisme.  
- Amb data 29 de desembre de 2022, aquest òrgan ambiental, de conformitat amb el que preveu l'article 82 de la Llei 39/2015, d'1 d'octubre, va donar tràmit d'audiència a l'interessat previ a resoldre la terminació del procediment d'avaluació d'impacte ambiental perquè, en el termini de 10 dies, presentara les al·legacions i la documentació que estimara oportú, a través del tràmit web específic.  
- Finalitzat el tràmit d'audiència (16.01.2023), no constava en l'expedient referenciat remissió de notificació o cap al·legació per part del promotor a aquest òrgan ambiental.  
- Amb data 18 de gener de 2023, aquest òrgan ambiental va notificar al promotor i a l'òrgan substantiu, la resolució de terminació de l'expedient esmenetat, i va procedir a l'arxivament de l'expedient administratiu.  
- Amb data 19 de gener de 2023, es va remetre des de l'òrgan substantiu a aquest òrgan ambiental, l'escrit d'al·legacions formulat pel promotor davant d'aquest organisme, amb data 15.01.23, en el qual es dona resposta a l'informe desfavorable en matèria de medi natural. La data de remissió des de l'òrgan substantiu a aquest òrgan ambiental es realitza amb el termini ja vençut, atés que aquest finalitzava el dia 16 de gener de 2023, segons data de lectura/recepció del destinatari (31.12.2022). Al contrari, no s'aporta informe favorable en matèria de medi natural que deixe sense fonament la resolució.  
- Amb data 31 de gener de 2023, es rep en aquest òrgan ambiental des de l'òrgan substantiu, informe de la Direcció General de Medi Natural i Avaluació Ambiental, elaborat pel Servei de Gestió d'Espais Naturals Protegits, amb data de firma 4 de gener de 2023, el qual conclou indicant que, a causa de l'extensió de terreny afectada, la seua localització en la capçalera d'una subconca d'importància, i als canvis en la cobertura del sòl que impliquen, el no compliment de criteris de protecció de la conca hidrogràfica i la manca d'informació detallada, s'informa amb caràcter desfavorable el projecte d'instal·lació de planta solar fotovoltaica denominat Godelleta 2 (en terme municipal de Godelleta).  
- Amb data 2 de febrer de 2023, aquest òrgan ambiental remet resposta a l'al·legació formulada pel promotor durant el tràmit d'audiència, recordant que s'ha remés nou informe des de la Subdirecció General de Medi Natural i Avaluació Ambiental de caràcter desfavorable, amb data de firma 4 de gener de 2023, en què exposa els motius pels quals conclou desfavorablement i indica que, en cas de rebre's un nou expedient amb els informes favorables preceptius, es procedirà a tramitar-lo.  
  
- Amb data 17 de febrer de 2023, té entrada en la Secretaria Autonòmica d'Emergència Climàtica i Transició Ecològica, de la Conselleria d'Agricultura, Desenvolupament Rural, Emergència Climàtica i Transició Ecològica, recurs d'alçada amb data de firma 17.02.23 (remés pel promotor), contra la Resolució de terminació de data 18 de gener de 2023, de la Direcció General de Qualitat i Educació Ambiental, en què exposa que se suspenga l'executivitat de l'acte recorregut i dicte una nova resolució per la qual es declare la nul·litat de la resolució impugnada.  
Amb data 23 de novembre de 2023, per resolució del secretari autonòmic de Medi Ambient i Territori, s'estima el recurs d'alçada presentat, amb data 17 de febrer de 2023, en la Secretaria Autonòmica d'Emergència Climàtica i Transició Ecològica, de la Conselleria d'Agricultura, Desenvolupament Rural, Emergència Climàtica i Transició Ecològica.  
  
Atenent el criteri de l'Advocacia General de la Generalitat (ref. C/I/10044/2023 23216, de 27.10.2023), la present resolució determina, als sols efectes ambientals, la conveniència de realitzar l'actuació i les condicions en què ha de realitzar-se, sense que calga conéixer qüestions urbanístiques (inclusivament relatives a l'atribució d'ús i aprofitament en sòl no urbanitzable) dirigides a l'òrgan substantiu.  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle, i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat, arrepleguen els objectius i estratègies de la Unió Europea i de l'Estat espanyol, en què es planteja com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
L'àrea de projecte es troba en l'interior de la província de València, en el terme municipal de Godelleta, en una àrea amb elevat grau d'antropització (sòl agrícola i parcel·les amb vegetació espontània principalment).  
No obstant això, el projecte es localitza en l'àmbit del PORN de la Conca Hidrogràfica de l'Albufera (Decret 96/1995, de 16 de maig, del Govern Valencià).  
D'acord amb l'informe emés pel Parc Natural de l'Albufera (amb data de firma 04.01.2023), la planta fotovoltaica objecte d'aquesta avaluació es localitza en la capçalera d'una subconca d'importància, i a causa dels canvis en la cobertura del sòl que implicaria la seua construcció, al no compliment de criteris de protecció de la conca hidrogràfica i a la manca d'informació detallada, acaba emetent informe amb caràcter desfavorable. Aquest organisme considera que la localització de la instal·lació solar situada dins dels límits d'espais protegits no es permet per determinar, amb criteri tècnic, que són contràries als objectius de conservació de l'espai, per tant no considera adequada la localització seleccionada per a dur a terme l'actuació.  
  
Per tot el que s'ha exposat, tenint en compte tota la informació disponible, comptant amb l'informe preceptiu desfavorable de l'òrgan competent en matèria de gestió del Parc Natural de l'Albufera, i sabent que el principi de precaució ha de regir en els procediments d'avaluació d'impacte ambiental, d'acord amb el que establix l'article 2 de la Llei 21/2013, de 9 de desembre, d'avaluació ambiental, aquest òrgan ambiental considera que no es poden descartar afeccions significatives sobre la Conca Hidrogràfica de l'Albufera i que les mesures previstes en la documentació aportada pel promotor no serien una garantia suficient de la seua adequada prevenció, correcció o compensació.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 3). Així mateix, el projecte es connecta a la xarxa a través d'instal·lacions d'evacuació previstes en 400 kV i amb més de 15 km de longitud, fet que constituïx un supòsit inclòs en l'epígraf 3.g de l'annex I de la Llei 21/2013 i epígraf 2.g de l'annex I del Decret 32/2006, de 10 de març.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicable.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar desfavorable, als sols efectes ambientals, el projecte de planta solar fotovoltaica Godelleta 2, de 49,995 MWp, promogut per Renovalia Almenara, SLU, en el terme municipal de Godelleta (València), per no poder-se descartar que aquest puga provocar afeccions sobre els valors ambientals en l'àmbit d'actuació.  
  
Segon  
De conformitat amb el que preveu l'article 41 de la Llei 21/2013, de 9 de desembre:  
A. Ordenar la publicació de la present declaració d'impacte ambiental en el Diari Oficial de la Generalitat Valenciana, sense perjuí de la seua publicació en la seu electrònica de l'òrgan ambiental.  
B. La present declaració d'impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 3 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»